BANAYOYO, Ilocos Sur. Iti maikaddua a gundaway, naisayangkat manen ti School of Living Tradition wenno pagadalan iti kannawidan ken kultura dagiti tribtribu iti barangay Naguimba itoy nga ili.
Naammuan daytoy bayat iti panakiuman-uman kenni Ms. Minerva Famorca, coordinator ti SLT-Naguimba, Banayoyo ken agdama a mangisursuro iti Naguimba Elementary School.
“Addakami iti phase 2, ket daytoy nangrugi idi Mayo agingga Oktubre 2009.” Kinunana.
Inlawlawagna nga iti SLT, kadawyanen nga isursuroda dagiti kankanta, sala ken panangtukar iti musical instrument ti tribu a Bago.
Iti daytoy a tawen, dagiti agbasbasa iti School of Living Tradition ket grade 2, 3 and 4.
“Iti agdama, adda ti 30 a naka-enroll iti SLT. Maisaysayangkat ti panagbasada iti aldaw iti Sabado ken Domingo.” Kinunana pay.
Kabayatanna, daytoy ket naponduan manipud iti National Commission on Culture and Arts nga addaan iti gagem a mangtaginayon kadagiti nagkauna a sala, kanta ken musika dagiti tribtribu.
Umun-unan ti panakaisayangkat ti SLT ditoy idi tawen 2006 nga itan ket high school students dagiti nagadal.
Kabayatanna, pakairamanan met kadagiti rebbengen dagiti estudiante ti SLT ti panangiparangarang ken panangipabuya daytoy kadagiti okasion a mangipakita iti kultura ken kannawidan.
Maipalagip a tunggal Oktubre iti tinawen, maang-angay iti Begnas Festival a pakabuyaan ken panakadenggan kadagiti tadek, salidummay ken dadduma pay a sala ken kanta ti naduma-duma a tribu kas koma iti Bago, Itneg, Kankanaey ken dadduma pay.
Iti met bulan ti Desiembre, isaysayangkat met ti Candon City ti Tribal Festival ken iti bulan ti Enero ket ang-angayen met ti Ilocos Sur ti Kannawidan Festival.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn